קנניסה בקלה

קנניסה בקלה (באמהרית: ቀነኒሳ በቀለ באנגלית: Kenenisa Bekele; נולד ב-13 ביוני 1982) הוא אתלט אתיופי. הוא אלוף אולימפי (בייג'ינג 2008) בעל 4 מדליות מהן 3 זהב, 4 פעמים ברציפות אלוף העולם (פריז 2003, הלסינקי 2005, אוסקה 2007 וברלין 2009), שיאן עולם (2005–2020) ושיאן האולימפי בריצת 10,000 מטר, שיאן עולם (2004–2020) בריצת 5000 מטר, פרק הזמן הארוך ביותר שהחזיק מעמד שיא העולם בריצה זו. נוסף לכך, שיאו האישי בריצת מרתון מדרג אותו במקום השלישי בכל הזמנים.

 ביוגרפיה 
בקלה נולד בכפר בקוז'י (Bekoji) שבמחוז ארסי (Arsi), מחוז במרכז אתיופיה. החל להשתתף בתחרויות בינלאומיות לצעירים כבר בגיל 17, ושנה לאחר מכן כבר זכה במרוץ שכזה. פרץ לתודעה העולמית באליפות העולם באתלטיקה בשנת 2003, לאחר שזכה במדליית זהב בריצת 10000 מטרים, ובמדליית ארד בריצת 5000 מטרים. כבר אז הסתמן כ"יורש" לעמיתו האתיופי, האצן האגדי היילה גבריסלאסי. בשנת 2004 שבר בקלה שלושה שיאי עולם - 5000 מטרים (אולם), 5000 מטרים (באצטדיון) ו-10000 מטרים (באצטדיון). גם באולימפיאדת אתונה, הגיע להישגים מרשימים: זכה במדליית הזהב בריצת 10000 מטרים ובמדליית כסף בריצת 5000 מטרים (לאחר שהוביל כל הריצה אבל ב-50 מטרים האחרונים, הישאם אל גרוז' ממרוקו עקף אותו). באליפות העולם בהלסינקי בשנת 2005 זכה במדליית הזהב בריצת 10000 מטרים. בתחרות "ליגת הזהב" שנערכה באוגוסט 2005 בבריסל שבר בקלה את שיא העולם שקבע הוא עצמו, בזמן של 26:17.53 דקות. הוא גם זכה באחת עשרה מדליות זהב אישיות בריצת שדה כולל שיא עולם של שש מדליות במרחק 12 ק"מ.

באולימפיאדת בייג'ינג (2008) זכה בקלה במדליית זהב בריצת 10000 מטרים, תוך שהוא קובע שיא אולימפי חדש בתוצאה 27:01.17 דקות. כן זכה בקלה במדליית זהב בריצת 5000 מטרים, תוך שהוא קובע שיא אולימפי חדש בתוצאה 12:57.82 דקות והיה לאתלט הראשון זה 28 שנה הזוכה בתואר הכפול למרחקים אלה.

לאחר שבקלה לא התחרה 18 חודשים עקב פציעה, הוא חזר להתחרות באליפות העולם באתלטיקה 2011 שנערכה בדאגו שבקוריאה הדרומית, בריצת 10000 מטר, אך איבד את הדבוקה המובילה לפני הקילומטר השמיני והפסיק את הריצה סיבוב לפני הסוף. זו הייתה הפעם הראשונה בה הפסיד בתחרות רשמית של 10000 מטר.
באולימפיאדת לונדון 2012 השתתף במירוץ ל-10000 מטר. במהלך המרוץ כולו רץ בתוך הדבוקה המובילה, עד ש-150 מ' לסיום לא היה יכול לספרינט המהיר אותו הכתיב המנצח הבריטי מו פארח. לבסוף סיים במקום הרביעי, כשנייה אחת אחרי אחיו הצעיר טריקו .

במרתון פריז שנערך ב-6 באפריל 2014, קבע בקלה שיא מסלול חדש של 2:05:03. במרתון ברלין בספטמבר 2016 ניצח בתוצאה של 2:03:03 שעות, שהייתה התוצאה השנייה בטיבה בהיסטוריה כשנקבעה.
במרתון ברלין שנערך בספטמבר 2019, ניצח בקלה בשיא אישי חדש של 2:01:41 שעות, רק שתי שניות משיא העולם של אליוד קיפצ'וגה, שנקבע שנה לפני כן גם במרתון ברלין.

שיאים אישיים
אצטדיון
 המקצה זמן מיקום תאריך 1500 מטר 3:32.35 דקות שאנגחאי, סין 28 בספטמבר 2007 3000 מטר 7:25.79 דקות סטוקהולם, שוודיה 7 באוגוסט 2007 שני מיילים 8:13.51 דקות הנחלו, הולנד 26 במאי 2007 5000 מטר 12:37.35 דקות  שיא עולם בעבר הנחלו, הולנד 31 במאי 2004 10000 מטר 26:17.53 דקות  שיא עולם בעבר בריסל, בלגיה 26 באוגוסט 2005 10 ק"מ (מרוץ כביש) 27:47 דקות דבלין, אירלנד 15 באפריל 2012 15 ק"מ (מרוץ כביש) 42:42 דקות הירנברג, גרמניה 9 בדצמבר 2001 מרתון2:01:41 שעותברלין, גרמניה 29 בספטמבר 2019

אולם
 המקצה זמן מיקום תאריך ריצת מייל 4:01.57 דקות ניו יורק סיטי-ניו יורק, ארצות הברית 3 בפברואר 2006 2000 מטר 4:49.99 דקות  שיא עולם ברמינגהאם, בריטניה 17 בפברואר 2007 3000 מטר 7:30.51 דקות סטוקהולם, שוודיה 20 בפברואר 2007 שני מייל 8:04.35 דקות  שיא עולם בעבר ברמינגהאם, בריטניה 16 בפברואר 2008 5000 מטר 12:49.60 דקות שיא עולם בעבר ברמינגהאם, בריטניה 20 בפברואר 2004

קישורים חיצוניים


 קנניסה שובר את השיא של בן ארצו, גבריסלאסי, בריצת 2000 מ' באולם




קטגוריה:רצי מרתון אתיופים
קטגוריה:רצים אתיופים למרחקים ארוכים
קטגוריה:אתלט השנה בעולם
קטגוריה:אלופי עולם באתלטיקה
קטגוריה:אתלטים באולימפיאדת אתונה (2004)
קטגוריה:אתלטים באולימפיאדת בייג'ינג (2008)
קטגוריה:אתלטים באולימפיאדת לונדון (2012)
קטגוריה:אלופים אולימפיים: ריצת 5,000 מטרים
קטגוריה:אלופים אולימפיים: ריצת 10,000 מטרים
קטגוריה:אלופים אולימפיים אתיופים: אתלטיקה
קטגוריה:שיאני עולם אתיופים: אתלטיקה
קטגוריה:נושאי דגל אתיופיה באולימפיאדה
קטגוריה:אתיופים שנולדו ב-1982